**ELŐTERJESZTÉS**

**Körmend Város Önkormányzata Képviselő-testületének 2016. április 27-i ülésére**

**Tárgy:** Támogatási kérelem benyújtása a „Egészségügyi alapellátás infrastrukturális fejlesztése” tárgyú TOP-4.1.1-15 kódszámú pályázati felhívásra

Tisztelt Képviselő-testület!

A Széchenyi 2020 (2014-2020) Terület- és Településfejlesztési Operatív Program (a továbbiakban TOP) keretében pályázati felhívás jelent meg a „Egészségügyi alapellátás infrastrukturális fejlesztése” (***TOP-4.1.1-15***) tárgyában. A pályázati felhívás célja, hogy az egészségügyi alapellátást biztosító intézmények szolgáltatásai és infrastrukturális feltételei javuljanak.

A pályázat benyújtásának legfőbb célja, hogy a városunkban lévő alapellátáshoz kapcsolódó egészségügyi szolgáltatókat (felnőtt-, gyermek- háziorvos, fogorvos, védőnők) egy épületbe tudjuk integrálni. Az integrálás helyszíne a jelenlegi járóbeteg szakrendelések helyszínéül szolgáló épület (régi kórház épülete), azaz a Körmend, Munkácsy M. u. 1. /1781/3 hrsz./ lenne, mely épület adottságait és méreteit tekintve is megfelelő.

Az ingatlan a Magyar Állam tulajdona és a Markusovszky Egyetemi Oktatókórház /a továbbiakban kórház/ vagyonkezelésében áll. A vagyonkezelővel folytatott egyeztetések eredményeképpen Körmend Város Önkormányzata az ingatlanra használati jogot formálhat, annak érdekében, hogy az épületegyüttesben kialakításra kerülhessen a teljes körű egészségügyi alapellátás. A kórház főigazgatójának tájékoztatása alapján, a jelenlegi járóbeteg szakrendelések helyszínéül a megújult kórház épülete fog szolgálni.

A projekt elszámolható összköltsége legfeljebb 90 millió Ft lehet, ezért az ütemezett megvalósítás vált indokolttá, mivel ebből az összegből a komplex cél nem valósítható meg. Így az első ütemben az épület átalakításával a felnőtt háziorvosok és a fogorvosok (gyermek/felnőtt) kerülnének elhelyezésre az ingatlanban pályázati támogatás esetén.

Kérem a tisztelt Képviselő-testületet, hogy a pályázat benyújtását támogatni szíveskedjen.

**HATÁROZATI JAVASLAT**

Körmend Város Önkormányzatának Képviselő-testülete

1. támogatja, hogy a Terület- és Településfejlesztési Operatív program kertében megjelent „Egészségügyi alapellátás infrastrukturális fejlesztése” című *TOP-4.1.1-15* kódszámú pályázati felhívásra Körmend város Önkormányzata támogatási kérelmet nyújtson be.
2. vállalja, hogy a pályázat előkészítéséhez 400.000- Ft-ot biztosít a 2016. évi költségvetése terhére.
3. felhatalmazza a polgármestert a pályázat benyújtására és minden további intézkedés, jognyilatkozat megtételére és a szükséges dokumentumok aláírására.

Felelős: polgármester

Határidő: a pályázat benyújtása 2016. május 04.

Körmend, 2016. április 20.

**Bebes István  
 polgármester**